liechticonsulting/filtered_apertus_pretrained huggingface dataset:
www.berufsbildung.gr.ch - l'adressa gista per tut las dumondas da furmaziun e furmaziun supplementara

Cun la nova homepage www.berufsbildung.gr.ch en l'internet metta l'uffizi per la furmaziun e la cussegliaziun professiunala dal Grischun a disposiziun in'ulteriura prestaziun da servetsch als giuvenils, geniturs ed als manaschis d'emprendissadi. Uschia pon persunas interessadas cuntanscher l'entir mund professiunal cun smatgar la mieur dal computer.

La homepage duai servir sco entrada en la furmaziun e la furmaziun supplementara e sa drizza a persunas d'instrucziun, geniturs e scolar(a)s dals stgalims superiurs che s'occupan da la dumonda da la tscherna d'ina professiun. Ella sa drizza a patruns ed emprendists ch'han dumondas en connex cun la furmaziun professiunala da basa, ma ella è er pensada per persunas che s'interessan per ina furmaziun supplementara u che vulan returnar en la vita professiunala.

Persunas che tschertgan insatge obtegnan ritgas infurmaziuns davart la tscherna d'ina professiun, chattan plinavant er infurmaziuns davart ils partenaris sin il sectur da la furmaziun professiunala. Grazia ad in register extendì da links han ellas la pussaivladad da chattar numerusas adressas en Svizra ed a l'exteriur.

Cumparsa a la REGI a Cazas

L'emprima cumparsa uffiziala e la preschentaziun da la homepage da la furmaziun e la cussegliaziun professiunala dal Grischun ha lieu venderdi, ils 12 da matg 2000 en occasiun da l'avertura da la REGI (Exposiziun regiunala da commerzi e d'industria Tusaun / Tumleastga / Cazas) en l'arena a Riòlta sut / Cazas.

Extensiun planisada

La pagina da l'internet duai esser actuala e pussibilitar buna survista. Uschia vegn il dumber da posts averts d'emprendissadi examinà periodicamain ed actualisà mintga di tenor las communicaziuns dals manaschis. Ultra da quai èsi planisà d'agiuntar infurmaziuns en rumantsch e talian. Plinavant duain vegnir extendids anc dapli ils links cun ils manaschis d'emprendissadi e cun las federaziuns.

Gremi: uffizi per la furmaziun e la cussegliaziun professiunala dal Grischun

Funtauna: rg uffizi per la furmaziun e la cussegliaziun professiunala dal Grischun

Data: 11.05.2000
Il departament da construcziun, traffic e selvicultura en l'internet

Dapi pauc temp è il departament da construcziun, traffic e selvicultura represchentà en l'internet cun ses uffizis www.bvfd.gr.ch. Uschia ha il departament creà ina plattafurma, cun la quala el po rapportar a moda multimediala, simpla e sperta davart sia lavur.

L'uffizi d'energia, l'uffizi da construcziun auta, l'uffizi da construcziun bassa, l'uffizi forestal, l'uffizi da stimaziun, l'inspecturat da chatscha e pestga sco er ils servetschs ed il secretariat dal departament disponan uss d'ina atgna adressa Web. Tar tut ils uffizis è il cuntegn structurà cun in layout attractiv tenor las medemas prescripziuns, per che las visitadras ed ils visitaders da l'entir departament arrivian spert ed a moda nuncumplitgada tar las infurmaziuns giavischadas.

I vegnan numnadas las incumbensas da scadin uffizi, las adressas e las persunas da contact ed in organigram metta en evidenza la structura da la partiziun. En ina proxima part vegnan preschentadas bleras chaussas interessantas dal champ d'incumbensas per propi, sco per exempel davart il guaud, l'energia u davart la rait da vias dal chantun. Ultra da quai vegni infurmà er davart l'ulteriura purschida d'infurmaziuns dals uffizis sco las publicaziuns, las exposiziuns e las communicaziuns a las medias. Nua che quai exista, pon ins clomar giu formulars da dumonda e sur ils renviaments d'adressas chattan ins ulteriuras funtaunas pertutgant il tema.

Ina resumaziun per uffizi en talian e rumantsch cun ils links correspundents vers las sites en lingua tudestga avra questa purschida d'internet er a las minoritads linguisticas da noss chantun.

Las adressas d'internet dal DCTS

www.bvfd.gr.ch

www.oeffentlicher-verkehr.gr.ch

www.wanderwege.gr.ch

www.energie.gr.ch

www.hochbauamt.gr.ch

www.tiefbauamt.gr.ch

www.wald.gr.ch

www.schaetzungswesen.gr.ch

www.jagd-fischerei.gr.ch

Gremi: departament da construcziun, traffic e selvicultura dal Grischun

Funtauna: rg departament da construcziun, traffic e selvicultura dal Grischun

Data: 11.05.2000
La lescha davart la scol'auta professiunala da pedagogia va en vigur l'entschatta 2001

La lescha davart la scol'auta professiunala da pedagogia (LSAP) vegn messa en vigur, cun excepziun da l'artitgel 23, per il 1. da schaner 2001. L'abrogaziun da la scolaziun al seminari ch'è prescritta en l'artitgel 23 po vegnir messa en vigur pir pli tard, per che las scolaziuns al seminari ch'entschaivan ils onns 2001, 2002 ed eventualmain 2003 possian vegnir terminadas tenor il dretg vegl.

Da las vischnancas

Per differents projects che s'occupan da la reparatura dals donns da malaura da l'onn 1999 vegnan empermessas contribuziuns chantunalas d'in import total da var 484'000 francs (dustanzas da la Calancasca a Grono, donns da bovas a Fläsch, Maiavilla, Jenins e Zizers sco er dustanzas en la Val Plaunca a Breil ed a Schlans).

Il project per la renovaziun da la stanza da scola per cuschinunz/as e mazler/as en la scola professiunala artisanala a Cuira vegn approvà. Als custs imputabels da 138'000 francs vegn empermessa ina contribuziun chantunala da 50 pertschient.

Il project per l'engrondiment e la renovaziun dal lavuratori d'emprendissadi a Landquart-Fabriken vegn approvà. Als custs imputabels da bunamain 1.1 milliuns francs vegn empermessa ina contribuziun chantunala da 50 pertschient.

La revisiun parziala da la planisaziun locala da Sent vegn approvada.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 11.05.2000
Reglar cleramain il riverrafting en il Grischun

La cumissiun predeliberanta dal cussegl grond, sut il presidi da deputà Hans-Peter Pleisch (Tavau-Plaz) ed en preschientscha dal president da la regenza Peter Aliesch sco er da represchentants da l'inspecturat da chatscha e da pestga e da l'uffizi per il traffic sin via, ha tractà dacurt en dus sesidas la missiva da la regenza davart la decretaziun d'ina lescha introductiva davart la navigaziun interna (LI tar la LNI) e deliberà questa per mauns dal cussegl grond.

Gia la dumonda d'entrar en chaussa ha chaschunà discussiuns extendidas. Finalmain ha la cumissiun decidì unanimamain da proponer al cussegl grond da tractar il project, perquai ch'ins beneventa en general in basegn da reglar la navigaziun dals flums grischuns, surtut cun rafts.

Partind da la libertad da navigaziun, previsa en la lescha federala davart la navigaziun interna, e sco spetgà ha la cumissiun predeliberanta discutà intensivamain davart ils trajects ed ils temps da navigaziun. Concernent ils trajects ch'ins po navigar cun rafts han ins pudì chattar in cumpromiss tranter ils interess da la pestga e dal turissem. La cumissiun predeliberanta è dentant da differenta opiniun davart ils temps da navigaziun. Ina part da la cumissiun pledescha per ina reducziun da las uras da navigaziun quotidianas la saira, cuntrari a la proposta da la regenza en la missiva.

Cun la nova lescha introductiva tar la lescha federala davart la navigaziun interna duai vegnir reglada la navigaziun sin ils flums grischuns. La cumpetenza per decretar reglamentaziuns per la navigaziun sin lais duai er en il futur esser chaussa da las vischnancas a la riva. La libertad da navigaziun po be vegnir restrenschida tras ina lescha e per motivs da protecziun da la natira e da l'ambient. Las restricziuns sa basan essenzialmain sin in giudicat, en il qual èn vegnidas examinadas las influenzas dal riverrafting sin ils peschs ed ils utschels.

La lescha va enavos sin in postulat dal deputà Schimun Vonmoos dal 1990. L'onn 1996 ha il cussegl grond remess in emprim project a la regenza per l'elavuraziun. Cun il relasch da la lescha vegn proponì il medem temp d'abrogar l'ordinaziun dal cussegl grond d'enfin uss.

Infurmant:

deputà Hans-Peter Pleisch, president da la cumissiun, Tavau, telefon 081-417 67 67

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 23.05.2000
Ina vita per la chatscha e la pestga en il chantun Grischun

Dr. Peider Ratti, inspectur da chatscha e da pestga dal chantun Grischun, va a la fin da matg 2000 en sia bain meritada pensiun. L'onn 1962 ha la regenza clamà Peider Ratti en quest uffizi. Questa nomina è spert daventada professiun e vocaziun a medem mument. Cun corp ed olma è el sa deditgà a l'incumbensa pretensiusa. El ha fatg quai a moda passiunada, ha adina savì far ina remartga al dretg mument ed ha gì in aut grad da resistenza cunter criticas. Surtut cun las prescripziuns annualas per il manaschi da la chatscha ha el provocà regularmain la malcuntentientscha da tscherts circuls da chatschaders, er sche la regenza concluda questas prescripziuns. Igl è pussaivel che la selvaschina haja mintgatant gì dapli simpatia per Peider Ratti ch'ils chatschaders. Cun sia activitad ha Peider Ratti gidà considerablamain a metter nossa chatscha sin in fundament stabil. Ina chatscha che tegn empau enavos il chatschadur, ma che metta en il center la selvaschina e l'ambient. Peider Ratti po guardar enavos sin l'ovra da sia vita cun ina satisfacziun considerabla. El lascha enavos la chatscha e la pestga en noss chantun en in stadi, dal qual ins è scuidus en blers lieus. Ils effectivs da selvaschina e da peschs en il Grischun èn sauns, la chatscha e la pestga èn caracterisadas d'in pensar persistent e dal mantegniment da l'equiliber en la natira. Ina fauna da peschs ritga da spezias e d'individis è dependenta da spazis da viver intacts. Peider Ratti è s'engaschà cun vehemenza per auas natiralas e favuraivlas per ils peschs e per eliminar impediments per la migraziun. Sin il sectur da la chatscha ston ins menziunar spezialmain il concept per la chatscha da capricorns, ma er ils sforzs instancabels per perscrutar ils motivs da la tschorvadad dals chamutschs.

Dr. Peider Ratti po guardar enavos sin ina vita professiunala interessanta ed accumplida. Conscient dals cunfins che la natira metta als umans, ha el prestà tut il pussaivel per ademplir plain respunsabladad l'incumbensa affidada ad el. Nus giavischain ad el da tut cor ch'el possia giudair la terza fasa da sia vita ensemen cun sia dunna ed en stretg contact cun la natira e cun ses interess multifars.

Stefan Engler, cusseglier guvernativ

Gremi: cusseglier guvernativ Stefan Engler

Funtauna: rg departament da construcziun, traffic e selvicultura dal Grischun

Data: 29.05. 2000
Ballape a chaschun dal di internaziunal dals fugitivs 2000

A chaschun dal di dals fugitivs ils 17 da zercladur han lieu turniers tranter requirents d'asil e clubs svizzers da ballape.

En collavuraziun cun l'associaziun svizra da ballape vegnan organisads quest onn gieus amicabels en l'entira Svizra tranter clubs locals da ballape ed equipas da fugitivs. Questas scuntradas da sport duain metter in signal e far punts tranter ils indigens ed ils fugitivs.

En il Grischun vegnan organisads en tut trais turniers da ballape tranter requirents d'asil e clubs da quarta lia. Uschia han lieu sonda, ils 17 da zercladur 2000, a las 16.00 sin la plazza da ballape da Schluein in turnier cun tut las equipas dal club dal CB Schluein, en las qualas vegnan integrads requirents d'asil da las dimoras transitorias da Sedrun, Schluein e Rueun. Il FC Landquart sa metta en in gieu amicabel encunter l'equipa da las dimoras transitorias da Schiers- Maiavilla-Landquart. Il gieu sin la plazza da ballape Malans-Karlihof cumenza a las 16.00.

Ultra da questas occurrenzas da sport è l'organisaziun d'asil dal Grischun er represchentada sco mintg'onn cun in stan a la plazza da Martin a Cuira. Offridas vegnan spezialitads da las differentas culturas che vegnan preparadas da las abitantas e dals abitants da las dimoras transitorias. Ina documentaziun da fotografias duai far enconuschent a las visitadras ed als visitaders il mund dals fugitivs.

Gremi: uffizi dal servetsch social dal Grischun

Funtauna: rg uffizi dal servetsch social dal Grischun

Data: 13.06.2000
Talian sco segunda lingua en las scolas primaras

Curs intensivs a Roveredo e Puschlav

L'onn da scola 1999/2000 è vegnida introducida la lingua taliana en las scolas primaras ed en las classas pitschnas tudestgas. Suenter ch'ina emprima gruppa da magistras e magisters èn vegnids preparads en curs per questa nova incumbensa la davosa stad, ha lieu per ina segunda gruppa in ulteriur curs intensiv en il territori linguistic (Val Mesauc e Val Puschlav) dals 19 da zercladur fin ils 14 da fanadur.

Dapi l'atun 1999 vegnan las scolaras ed ils scolars da las quartas classas da las scolas primaras tudestgas instruids per l'emprima giada en la segunda lingua talian. En las scolas primaras rumantschas e talianas vegni instruì tudestg sco segunda lingua gia dapi decennis. La schanza da pudair emprender talian gia durant il temp da scola primara han uss pia er las scolaras ed ils scolars da la part tudestga da noss chantun. Las magistras ed ils magisters vegnan preparads en differents curs per las novas incumbensas. En curs da duas lecziuns per emna amplifitgeschan els lur abilitads linguisticas en talian. Durant in curs d'ina emna s'occupan els da la didactica da l'instrucziun da la segunda lingua (ISL) ed en dus curs intensivs amplifitgeschan els lur cumpetenza linguistica.

Curs intensivs a Roveredo e Puschlav

Dals 19 da zercladur fin ils 14 da fanadur vegnan totalmain 127 magistras e magisters a rinforzar lur cumpetenza linguistica dal talian durant quatter emnas en in curs intensiv a Roveredo e Puschlav. Qua vegnan els ad emprender ad enconuscher pli bain ultra da la lingua taliana er il Grischun talian.

Emprender dapli che mo la lingua

Il program da curs prevesa ultra dal curs da lingua sco tal differentas occurrenzas e guidas. En excursiuns d'in entir di vegnan visitadas las Vals Puschlav, Bergiaglia, Calanca e Mesauc. Là vegnan mussadas e fatgas enconuschentas las caracteristicas da las singulas valladas a las futuras magistras ed als futurs magisters da talian. Dal Puschlav davent èn planisadas er excursiuns en la Val Vuclina. Las participantas ed ils participants dal curs a Roveredo vegnan er a visitar il Tessin. Visitas da museums, guidas tras ils manaschis impurtants da las valladas, frequentaziuns da lieus culturals e l'experientscha da las caracteristicas da las cuntradas fan medemamain part dal program general.

Ulteriur perfecziunament

Cun il curs da lingua, da didactica e cun il curs intensiv vegn terminada l'emprima fasa dal perfecziunament da la ISL talian. En il rom d'ina segunda fasa suonda l'onn 2001 in ulteriur segurn linguistic en il territori talian sco er la segunda part da l'introducziun en la didactica da l'instrucziun da la segunda lingua per questa gruppa. L'entir perfecziunament dura totalmain diesch emnas, da quellas ha lieu almain la mesadad durant il temp liber.

Gremi: departament d'educaziun, cultura e protecziun da l'ambient dal Grischun

Funtauna: rg departament d'educaziun, cultura e protecziun da l'ambient dal Grischun

Data: 16.06.2000
Sesida champestra: La regenza visita il Signuradi ed il Partenz

Mesemna, ils 21 da zercladur salva la regenza sia sesida champestra en il Signuradi ed en il Partenz (Jenins, Malans, Fanas, Fläsch, Maiavilla).

Suenter la visita da differents manaschis locals e da differentas chaussas remartgablas sco er suenter ina curta spassegiada vegni dà spazi per tgirar ils contacts cun las represchentantas ed ils represchentants da las autoritads en la regiun.

Gremi: regenza

Funtauna: rg chanzlia chantunala dal Grischun

Data: 20.06.2000
Indicaziun pertutgant l'elecziun da las dretgiras districtualas

Ils 24 da settember vegnan elegidas da nov las dretgiras districtualas en il Grischun e quai per la perioda d'uffizi da l'entschatta 2000 fin la fin 2004. Fin uss vegnivan las derschadras ed ils derschaders elegids da l'uschenumnada radunanza dals electurs. La refurma da las dretgiras ch'è vegnida deliberada dal pievel il mars passà ha per consequenza ina midada dal sistem a moda ch'ils commembers da las indesch (fin uss 14) dretgiras districtualas vegnan elegids uss dal pievel.

Las elecziuns da las dretgiras districtualas èn dal tuttafatg ina chaussa dal district. Per prevegnir ad eventualas malchapientschas inditgescha la chanzlia chantunala che dumengia, ils 24 da settember, na po ella communitgar nagins resultats da questas elecziuns.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 27.06.2000
La politica da vegliadetgna en il Grischun obtegna ina nova orientaziun

Il model da finanziaziun sin il sectur dals asils per vegls e da las chasas da tgira vegn midà. El resguarda ils giavischs giustifitgads da la classa mesauna fixond las taxas dal di per la tgira e l'assistenza staziunaria independentamain da las entradas e da la facultad. Plinavant vegnan prescrittas taxas maximalas che na dastgan betg vegnir surpassadas. Per garantir la qualitad ston las chasas per la tgira e l'assistenza da las persunas attempadas e ch'han basegn da tgira dumandar ina permissiun en il futur.

La regenza suttametta al cussegl grond ina missiva ed in sboz pertutgant la nova politica da vegliadetgna en il Grischun. Per realisar questa politica sto vegnir revedida parzialmain la lescha davart la tgira da malsauns. Tenor il sistem existent surpiglia il chantun ils deficits dal sectur staziunari da lunga durada. Il model da finanziaziun proponì da nov per il sectur staziunari prevesa che las chasas inchaschian da princip tariffas che cuvran ils custs da lur abitantas ed abitants. Questas tariffas èn da graduar tenor il basegn da tgira, a moda che las tariffas maximalas prescrittas dal chantun na dastgian betg vegnir surpassadas. Tras quai vegn abolida la dependenza da las entradas e da la facultad ch'è prescritta oz stringentamain per las taxas dal di en ils asils per vegls ed en las chasas da tgira ed en las partiziuns da tgira dals ospitals. Prescripziuns accumpagnantas garanteschan che scadina persuna ch'ha basegn da tgira e d'assistenza po pajar las prestaziuns necessarias senza stuair far diever dal subsidi public. Il nov model da finanziaziun parta - sco en auters chantuns - dal fatg, ch'ils custs per la dimora en ina chasa pon vegnir cuvrids er en cas d'ina gronda lavur d'assistenza e da tgira tras las prestaziuns dals differents elements da l'assicuranza sociala. Correspundentamain èsi previs ch'il chantun na sa participeschia betg pli als custs da manaschi dals asils per vegls e da las chasas da tgira sco er a quels da las partiziuns da tgira en ils ospitals suenter ina fasa transitoria da maximalmain tschintg onns. En l'interess da las pertutgadas e dals pertutgads sco er dals purtaders dals custs vegn introducida ina obligaziun da dumandar ina permissiun per las purschidas da tgira e d'assistenza staziunaria da persunas attempadas e ch'han basegn da tgira sco er per quellas da la tgira ed assistenza a chasa. Las premissas per conceder la permissiun s'orienteschan tenor il bain da la persuna affidada. Uschia ha la purschida da prestaziuns da correspunder a las prescripziuns da qualitad dal chantun. Mitga asil per vegls e chasa da tgira sto disponer plinavant d'in mediatur u d'ina mediatura.

Gremi: Regenza

Funtauna: rg Chanzlia chantunala dal Grischun

Data: 30.06.2000
Chatscha en il Grischun. Nua obtegn jau la patenta?

(Consegna da las patentas da chatscha per la stagiun da chatscha 2000)

Gia uss sentan ils chatschaders la fevra en vista a la proxima stagiun da chatscha e fan las emprimas preparativas.

Equipads cun il perspectiv ed il telescop passentan els mintga mument liber en il territori da chatscha. I vegn spievlà cun premura, e la selvaschina e sias disas vegnan observadas exactamain. A chasa vegnan preparads ils utensils da chatscha, las victualias e las bavrondas per vegnir transportads en la chamona da chatscha. Er la controlla, sche las taglias e l'assicuranza obligatoria da responsabladad sajan pajadas, è impurtanta. Las armas ston vegnir reguladas. Quai ha da succeder tenor lescha sulettamain als lieus inditgads da las vischnancas. Finalmain tutga er l'acquist da la patenta tar las preparativas.

En il fegl uffizial dal chantun Grischun dals 3 d'avust 2000 èn publitgads il lieu, la data e l'urari da la consegna da las patentas.

Gremi: inspecturat da chatscha e pestga dal Grischun

Funtauna: rg inspecturat da chatscha e pestga dal Grischun

Data: 28.07.2000
L'ambulatori per in tractament che sa basa sin la prescripziun da heroin ha gì ina buna entschatta

Gia suenter l'emprim mais da gestiun èsi cler che la purschida d'in ambulatori per in tractament che sa basa sin la prescripziun da heroin correspunda ad in grond basegn. Dus terzs da las plazzas da terapia èn gia occupads, per las plazzas restantas datti ina glista da spetga.

L'entschatta da fanadur 2000 ha l'ambulatori dal Grischun per in tractament che sa basa sin la prescripziun da heroin entschavì ses manaschi en la chasa Neumühle a Cuira. La manadra dal project dunna dr. Suzanne von Blumenthal, schefmedia da la clinica Beverin, ed il manader da gestiun Mathias J. Balzer pon guardar enavos sin ina buna entschatta dal project. La gronda dumonda d'interessentas e d'interessents che vulan sa participar al program da terapia mussa che l'ambulatori per in tractament che sa basa sin la prescripziun da heroin correspunda ad in basegn e ch'ins ha pudì stuppar ina largia en la purschida dal tractament ambulant per toxicomans.

Las plazzas da tractament èn prest occupadas

Var 20 pazientas e pazients en la vegliadetgna tranter 30 e 50 onns retiran sut survaglianza duas fin trais giadas per di lur dosa da heroin. 15 ulteriuras candidatas e candidats sa chattan actualmain anc en la procedura d'admissiun resp. sin la glista da spetga per il program da heroin. Actualmain partan ins da l'idea che, sche las plazzas da tractament vegnan occupadas dal tuttafatg, vegnan a sa participar ca. 25 Grischunas e Grischuns e tschintg Songagliaisas e Songagliais al program.

Trasora bunas experientschas

Bunamain tut las pazientas ed ils pazients han reagì fitg bain sin la metoda da tractament. Suenter quest relativamain curt temp da tractament è sa meglierà considerablamain il stadi corporal e psichic da la gronda part da las retschaividuras e dals retschaividurs da heroin. Il manaschi da l'ambulatori n'ha gì nagins incaps. Fin oz n'èn er betg arrivadas naginas reacziuns negativas da las vischinas e dals vischins dal post da consegna da heroin.

Gremi: clinica psichiatrica Beverin

Funtauna: rg clinica psichiatrica Beverin

Data: 02.08.2000
Nomen est omen / il num sco providientscha

Exposiziun en la biblioteca chantunala dals 7 d'avust fin ils 30 da settember 2000

Cun pitschnas exposiziuns nunpretensiusas pussibilitescha la biblioteca chantunala regularmain da sa far in'idea da ses stgazis per part zuppads e ses effectivs pauc enconuschents. Il puntg da partenza da l'exposiziun actuala cun il titel "Nomen est omen / il num sco providientscha" è la scuntrada cun il cudesch da Richard Katz "Spass mit Hunden".

Mintgin da nus ha gia scuntrà nums che han ina relaziun particulara, surprendenta e savens decisiva cun ina persuna u cun l'ovra d'ina persuna. En quest connex n'èsi betg impurtant sch'il num caracterisescha la persuna u sche la persuna sa stenta d'ademplir la significaziun da ses num.

Perquai che la biblioteca chantunala ha tuttavia bler contact cun cudeschs ha ella durant il davos temp dà bler'attenziun a relaziuns "remartgablas" tranter auturs e titels. Uschia ha ella chattà circa 50 titels da quest gener che vegnan uss preschentads.

Insaquants da quests titels fan daventar pensiv, sco per exempel l'ovra da Walter Friedensburg davart las guerras d'independenza talianas, dad auters ston ins rir, sco per exempel davart il "Lehrbuch der pathologischen Gewebelehre" dad Eduard Rindfleisch. La broschura "Echte Gräser" da Rudolf Kiffmann vegn segir e franc a provocar intginas risadas, e tar l'istorgia da kitsch "Zuckersüsse Herzen" dad Arthur Bitter ston ins far la dumonda, sche Bitter na saja betg forsa in pseudonim.

Bun divertiment en occasiun da quest'exposiziun As giavischa la biblioteca chantunala.

Gremi: biblioteca chantunala

Funtauna: rg biblioteca chantunala

Data: 04.08.2000